1keu teupimpén kor. Meunurot lagu: Bungöng Bakong. Zabur keusaksian Asaf. 2Ya Geumbala nyang rabe Israel, deungoe kheueh nyoe, Droeneueh nyang pimpén keuturonan Nabi Yusuf sibagoe kawan. Droeneueh nyang duek meutakhta di ateueh kerub, teuka kheueh deungon geumilang 3dikeue Efraim, Benyamin dan Manasye. Tunyok kheueh keukuasaan Droeneueh keu kamoe, dan teuka kheueh neujak peuseulamat kamoe. 4Ya Allah, neupeupuléh kheueh kamoe; pandang kheueh kamoe deungon até nyang murah, mangat kamoe seulamat. 5Ya TUHAN, Allah Nyang Mahakuasa, Trok án pajan Droeneueh neubeungéh kamoe, bahpi umat Droeneueh meudesya? 6Neubri keu kamoe mo nyang hana reuda sibagoe peunajoh, ié mata nyang rô meulimpah sibagoe ié jieb kamoe. 7Neupeubiyeu bansa-bansa teutangga jimeudakwa keuhai tanoh kamoe dan bubena musoh-musoh kamoe ka habéh jikém sabab galak. 8Ya Allah Nyang Mahakuasa, neupeupuléh kheueh kamoe; neungieng kheueh kamoe deungon murah até, mangat kamoe seulamat. 9Umat Droeneueh lagée bak anggô nyang Droeneueh pinah di nanggroe Meusé. Bansa-bansa nyang laén Droeneueh use, laju neupula bak kayée nyan di nanggroe awaknyan. 10Droeneueh nyang keubah tanoh keu awaknyan; teuma jihnyan meu-ukeue lhok u dalam bumoe dan meulinteueng bansaboh nanggroe. 11Gobnyan nyang peupayong bubena bukét-bukét, dan deungon cabeueng-cabeueng jih nyan hase teutôb bak kayée aras nyang raya-raya. 12Ranteng jih meunyue ngon meujulue trok u Laôt Teungoh, dan pucok-pucok jih trok ubak Krueng Efrat. 13Ya Allah, pakon neureuloh pageue jih, sampoe soe mantong ureuëng nyang jijak disinan ka hase jipot boh jih? 14Bui uteuen jijak seuba sampoe rusak, dan beulatang nyang didalam padang pih jijak pajoh atra nyan. 15Ya Allah Nyang Mahakuasa, neuteuka kheueh lom, neungieng kheueh rot syeuruga dan neukalon kheueh umat Droeneueh. 16Neupeuseulamat kheueh umat nyang lagée bak anggô nyang ka Droeneueh pula keudroe, dan tarok bak anggô nyang ka Droeneueh peujeuet kukoh. 17Musoh ka jiteubang dan laju jitot ngon apui; bah kheueh awaknyan neupeubinasa lé beungéh Droeneueh. 18Neulindong kheueh ureuëng nyang ka Droeneueh piléh, aneuëk manusia nyang neupeukong keu Droeneueh. 19Teuma kamoe hanale kamoe paleng nibak Droeneueh; neujaga kheueh udeb kamoe, teuma kamoe meupujoe Droeneueh. 20Ya TUHAN Allah Nyang Mahakuasa, neupeupuléh kheueh kamoe, neupandang kheueh kamoe deungon murah até, mangat kamoe seulamat.
Copyrighted Material